CELEX: 32019D1220(02)
Language: bg
Date: 2019-12-16 00:00:00
Title: Решение (ЕС) 2019/… на Комисията от 16 декември 2019 година за подновяване на мандата на експертната група на Комисията, наречена Платформа по въпросите на доброто управление в областта на данъчното облагане, агресивното данъчно планиране и двойното данъчно облагане2019/C 428/08

20.12.2019   
               
               
                  BG
               
               
                  Официален вестник на Европейския съюз
               
               
                  C 428/34
               
            
         РЕШЕНИЕ НА КОМИСИЯТА
         от 16 декември 2019 година
         за подновяване на мандата на експертната група на Комисията, наречена „Платформа по въпросите на доброто управление в областта на данъчното облагане, агресивното данъчно планиране и двойното данъчно облагане“
         (2019/C 428/08)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     В своето съобщение от 6 декември 2012 г. (1) Комисията представи план за действие за укрепване на борбата срещу данъчните измами и отклонението от данъчно облагане. Съобщението беше придружено от две препоръки — едната във връзка с агресивното данъчно планиране (2), a другата относно мерките за насърчаване на третите държави да прилагат минимални стандарти за добро управление в областта на данъчното облагане (3).
                  
               
                     (2)
                  
                  
                     С Решение C(2013) 2236 на Комисията (4) беше създадена „Платформа по въпросите на доброто управление в областта на данъчното облагане, агресивното данъчно планиране и двойното данъчно облагане“ („Платформата“) — експертна група на Комисията, чиято задача беше да извърши преглед на напредъка по редица мерки, включително плана за действие за борба с данъчните измами и отклонението от данъчно облагане за 2012 г., както и изпълнението на двете препоръки. В своето съобщение относно двойното данъчно облагане в рамките на единния пазар (5) Комисията достигна до заключение, че ще проучи евентуалните ползи от създаването на форум на ЕС по въпросите на двойното данъчно облагане. Като се има предвид, че двойното данъчно необлагане и двойното данъчно облагане често са свързани, бе счетено за целесъобразно в рамките на Платформата да се разгледа и двойното данъчно облагане, като този подход е запазен и към момента.
                  
               
                     (3)
                  
                  
                     С Решение на Комисията C(2015) 4095 (6) Платформата бе учредена отново, а Решение C(2013) 2236 беше отменено. Решение C(2015) 4095 спря да се прилага на 17 юни 2019 г.
                  
               
                     (4)
                  
                  
                     Европейският парламент (7) и Съветът на Европейския съюз (8) призоваха за продължаване на усилията в борбата срещу данъчните измами и избягването на данъци. Комисията TAXE на Европейския парламент, създадена в началото на 2015 г. и незабавно последвана от специалната комисия TAX2, „Анкетна комисия за разследване на предполагаеми нарушения и лошо администриране при прилагането на правото на Съюза във връзка с изпирането на пари, избягването на данъци и данъчните измами“, и накрая от комисията TAX3, призова за нови действия срещу несправедливото и неефикасно данъчно облагане, както и за нови инициативи за добро управление в областта на данъчното облагане и за данъчна прозрачност.
                  
               
                     (5)
                  
                  
                     Платформата се оказа ефикасен инструмент за повишаване на прозрачността на политиката за данъчно облагане, като същевременно насърчаваше и даваше възможност за провеждане на конструктивен диалог между Комисията и различните свързани с данъчното облагане лица, както и сред самите свързани с данъчното облагане лица. Комисията се нуждае от специалисти и заинтересовани лица, на чиито експертни знания и опит да се уповава. Платформата се доказа като ценен източник на такива експертни знания и опит в областта на данъците.
                  
               
                     (6)
                  
                  
                     Комисията е партньор по Данъчната инициатива от Адис Абеба — партньорство с участието на множество заинтересовани страни, което датира от 2015 г. и има за цел да увеличи мобилизацията на националните приходи в развиващите се държави, така че те да могат да финансират своите програми за развитие и да изпълнят целите си за устойчиво развитите до 2030 г. Платформата следва да продължи да съветва и подпомага Комисията в текущата ѝ работа, основана на Данъчната инициатива от Адис Абеба.
                  
               
                     (7)
                  
                  
                     Справедливото и ефикасно данъчно облагане като политически приоритет на Комисията стои в основата на множество законодателни инициативи, на дела за държавна помощ и актове с незадължителен характер. На 18 март 2015 г. Комисията прие пакет документи относно прозрачността в областта на данъчното облагане (9). На 17 юни 2015 г. (10) тя прие съобщение относно справедлива и ефикасна система за корпоративно данъчно облагане в Съюза (план за действие за 2015 г.), в което докладва за прилагането на препоръките от 2012 г. въз основа на данните от Платформата. В това съобщение Комисията обяви, че мандатът на Платформата ще бъде удължен, обхватът ѝ ще бъде разширен, а методът ѝ на работа — допълнително усъвършенстван.
                  
               
                     (8)
                  
                  
                     На 28 януари 2016 г. Комисията прие съобщение относно външна стратегия за ефективно данъчно облагане (11), за да насърчи доброто управление в областта на данъчното облагане в световен план. В съобщението бяха очертани нови области на работа за Платформата, най-вече във връзка с програмата на Съюза за данъчно облагане и развитие и с координацията на националните списъци с юрисдикции, неоказващи съдействие. В това отношение списъкът на ЕС с юрисдикции, неоказващи съдействие за данъчни цели (12), продължава да бъде основен инструмент за принудително изпълнение на доброто управление в областта на данъчното облагане в световен план.
                  
               
                     (9)
                  
                  
                     Както бе посочено в политическите насоки за 2019—2024 г., представени през юли 2019 г. (13), справедливото и ефикасно данъчно облагане ще остане главен приоритет за Комисията.
                  
               
                     (10)
                  
                  
                     Предвид на това, че Платформата се е доказала като полезен форум, който е оказал и продължава да оказва значително въздействие с приноса си за развитието на програмата за данъчна прозрачност и справедливо данъчно облагане, е целесъобразно мандатът ѝ да бъде подновен.
                  
               
                     (11)
                  
                  
                     Платформата следва да дава съвети и да подпомага Комисията. Платформата ще позволява също така да се води диалог, да се обменят опит и експертни знания и да се обсъждат гледните точки на заинтересованите лица.
                  
               
                     (12)
                  
                  
                     Платформата следва да се председателства от представител на Комисията и да се състои от представители на данъчните органи на държавите членки, на организации, представляващи стопанската сфера или гражданското общество, както и на лица, работещи в областта на данъчното облагане.
                  
               
                     (13)
                  
                  
                     Следва да бъдат предвидени правила относно оповестяването на информация от страна на членовете на Платформата.
                  
               
                     (14)
                  
                  
                     Личните данни следва да се обработват в съответствие с Регламент (ЕС) № 2018/1725 на Европейския парламент и на Съвета (14).
                  
               
                     (15)
                  
                  
                     С цел да се гарантира непрекъснатост на дейността на Платформата настоящото решение следва да се прилага с обратна сила.
                  
               
                     (16)
                  
                  
                     За прилагането на настоящото решение е целесъобразно да се определи срок. Комисията ще прецени своевременно необходимостта от евентуално удължаване на посочения срок,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се подновява мандатът на експертната група, наречена „Платформа по въпросите на доброто управление в областта на данъчното облагане, агресивното данъчно планиране и двойното данъчно облагане“ („Платформата“).
         
         
            Член 2
            Задачи
            Задачите на Платформата са да дава съвети и да подпомага Комисията по въпросите на доброто управление в областта на данъчното облагане, агресивното данъчно планиране и двойното данъчно облагане, като позволява диалог, при който се обменят опит и експертни знания и се изслушват гледните точки на заинтересованите лица. По-конкретно Платформата:
            
                        а)
                     
                     
                        предоставя на Комисията информация, която е необходима за очертаване на приоритети в области като доброто управление на данъчните въпроси, агресивното данъчно планиране и двойното данъчно облагане;
                     
                  
                        б)
                     
                     
                        съветва Комисията кои са подходящите средства и инструменти за постигане на напредък в тези области;
                     
                  
                        в)
                     
                     
                        насърчава обсъжданията между експерти от стопанската сфера, гражданското общество и националните данъчни органи по въпроси, свързани с доброто управление в областта на данъчното облагане, агресивното данъчно планиране и двойното данъчно облагане;
                     
                  
                        г)
                     
                     
                        обсъжда специализираната практическа информация, предоставяна от представители на данъчните органи, стопанската сфера, гражданското общество и лицата, работещи в областта на данъчното облагане, и проучва възможните начини за по-ефикасно решаване на проблемите в областта на двойното данъчно облагане, които възпрепятстват функционирането на вътрешния пазар;
                     
                  
                        д)
                     
                     
                        съветва и подпомага Комисията в текущата ѝ работа, основана на Данъчната инициатива от Адис Абеба.
                     
                  За целите на настоящото решение „добро управление в областта на данъчното облагане“ означава прозрачност, обмен на информация и лоялна данъчна конкуренция.
         
         
            Член 3
            Консултиране
            Комисията може да се консултира с Платформата по всички въпроси, свързани с доброто управление в областта на данъчното облагане, с агресивното данъчно планиране и с двойното данъчно облагане и с последващите действия във връзка с плана за действие за 2015 г.
         
         
            Член 4
            Членове
            
               1.   Максималният брой на членовете на Платформата е 43.
            
            
               2.   Членове на Платформата са:
               
                           а)
                        
                        
                           данъчни органи на държавите членки (членове от вид „Г“, както е посочено в член 7, параграф 2, буква г) от Решение C(2016) 3301 final на Комисията) (15);
                        
                     
                           б)
                        
                        
                           до петнадесет организации, представляващи стопанската сфера, гражданското общество и лицата, работещи в областта на данъчното облагане с компетентност в областите, посочени в член 2 (членове от вид „В“, както е посочено в член 7, параграф 2, буква в) от хоризонталните правила).
                        
                     
            
               3.   Членовете от вид „Г“ се представляват само от държавни служители или от служители в публичната администрация. Данъчните органи на всяка от държавите членки посочват един представител измежду длъжностните лица, които работят в областта на трансграничното данъчно облагане с акцент върху борбата с агресивното данъчно планиране.
            
            
               4.   Членовете от вид „В“ се назначават и участват в дейностите на Платформата и нейните подгрупи само ако са регистрирани в регистъра за прозрачност, който е създаден съвместно от Европейския парламент и Комисията.
            
            
               5.   Ако даден член от вид „В“ бъде временно отстранен или премахнат от регистъра за прозрачност, генерална дирекция „Данъчно облагане и митнически съюз“ (ГД „Данъчно облагане и митнически съюз“) го отстранява временно от Платформата до възстановяването на регистрацията му в регистъра за прозрачност. По време на своето временно отстраняване или премахване този член няма право да получава покани за участие в заседанията на групата, нито да получава документи. Ако в срок до шест месеца от временното отстраняване или премахването на члена от регистъра за прозрачност регистрацията му не бъде възстановена, ГД „Данъчно облагане и митнически съюз“ го изключва от Платформата. Всяка промяна в членовете се вписва в регистъра на експертните групи към Комисията и други подобни органи („регистъра на експертните групи“) (16).
            
            
               6.   Членовете от вид „В“ предлагат постоянни представители и заместници в Платформата или нейните подгрупи и са длъжни да гарантират, че техните представители предоставят експертни знания и опит на високо равнище.
            
         
         
            Член 5
            Процес на подбор
            
               1.   Подборът на членовете на Платформата от вид „В“ се извършва чрез покани за представяне на кандидатури. За целите на подбора на членовете на Платформата ГД „Данъчно облагане и митнически съюз“ използва стандартната покана за представяне на кандидатури, описана в приложение 2 към хоризонталните правила. При спазване на хоризонталните правила ГД „Данъчно облагане и митнически съюз“ може да се отклони от стандартната покана или да я допълни, когато това е обосновано от конкретни изисквания.
            
            
               2.   Поканата за представяне на кандидатури се публикува в регистъра на експертните групи. Поканата за представяне на кандидатури може да бъде публикувана и чрез други средства, включително на специален уебсайт (17). В поканата се посочват ясно критериите за подбор, включително изискваните експертни знания и опит и интересите, които ще бъдат представлявани (18) във връзка с работата, която ще се изпълнява. Минималният краен срок за представяне на кандидатури е четири седмици.
            
            
               3.   Когато отговарят на поканата за представяне на кандидатури, организациите предлагат по един представител и по един заместник в съответствие със същите условия като представителя. Заместникът автоматично замества представителя, когато последният отсъства или е възпрепятстван. ГД „Данъчно облагане и митнически съюз“ може да отхвърли предложения от дадена организация представител или заместник, ако го счете за неподходящ, което следва да бъде обосновано с оглед на изискванията, посочени в решението за създаване на Платформата и/или в поканата за представяне на кандидатури. В такива случаи от съответната организация се изисква да предложи друг представител или друг заместник.
            
            
               4.   Членовете на групата се назначават от генералния директор на ГД „Данъчно облагане и митнически съюз“ измежду специалисти, компетентни в посочените в член 2 области, които са отговорили на поканата за представяне на кандидатури. Когато подбира членовете на Платформата от специализирани организации, ГД „Данъчно облагане и митнически съюз“ се стреми да осигури, доколкото е възможно, експертни знания и опит на високо равнище, географски баланс, както и балансирано представляване на съответното ноу-хау и компетентност в сферите на интерес, посочени в членове 2 и 3, като взема предвид специфичните задачи на експертната група, вида на изискваните експертни знания и опит и представените кандидатури.
            
            
               5.   Членовете се назначават за срок от 2,5 години. Те изпълняват задълженията си, докато не бъдат заместени или до изтичането на мандата им. Мандатът им може да бъде подновяван.
            
            
               6.   С цел да осигури непрекъснатост на дейността и гладко функциониране на групата ГД „Данъчно облагане и митнически съюз“ съставя списък с подходящи кандидати, от който може да се назначават заместници на членове. Преди да включи имената на кандидатите в списъка, ГД „Данъчно облагане и митнически съюз“ иска тяхното съгласие.
            
            
               7.   Членовете от вид „В“ или техните представители престават да бъдат канени за участие в заседанията на Платформата и може да бъдат заместени или изключени за остатъка от мандата им във всеки един от следните случаи:
               
                           а)
                        
                        
                           когато членът от вид „В“ или неговият представител вече не е в състояние да допринася ефективно за разискванията на Платформата;
                        
                     
                           б)
                        
                        
                           когато членът от вид „В“ или неговият представител не отговаря, по мнението на ГД „Данъчно облагане и митнически съюз“, на условията, определени в член 339 от Договора за функционирането на Европейския съюз;
                        
                     
                           в)
                        
                        
                           когато членът от вид „В“ или неговият представител се откаже от участие.
                        
                     Когато предстои член от вид „В“ или негов представител да бъде заместен или изключен, генералният директор на ГД „Данъчно облагане и митнически съюз“ може по целесъобразност да назначи заместваща организация от списъка, посочен в параграф 6, или да поиска от дадена организация да предложи друг представител или друг заместник.
            
         
         
            Член 6
            Председател
            Платформата се председателства от генералния директор на ГД „Данъчно облагане и митнически съюз“ или от негов представител.
         
         
            Член 7
            Дейност
            
               1.   Платформата действа по искане на ГД „Данъчно облагане и митнически съюз“ в съответствие с хоризонталните правила.
            
            
               2.   Заседанията на Платформата и нейните подгрупи се провеждат по принцип в помещения на Комисията.
            
            
               3.   Платформата и нейните подгрупи може да провеждат съвместни заседания с други експертни групи по въпроси от общ интерес.
            
            
               4.   ГД „Данъчно облагане и митнически съюз“ предоставя секретарски услуги. Длъжностни лица на Комисията от други служби, които проявяват интерес към работата на Платформата, могат да участват в заседанията на Платформата и на нейните подгрупи.
            
            
               5.   Със съгласието на ГД „Данъчно облагане и митнически съюз“ и с обикновено мнозинство на своите членове Платформата може да реши обсъжданията ѝ да бъдат открити.
            
            
               6.   Протоколът от обсъжданията по всяка точка от дневния ред и по изразените от Платформата становища е съдържателен и пълен. Той се изготвя от секретариата под отговорността на председателя.
            
            
               7.   Платформата приема с консенсус своите становища, препоръки или доклади.
            
         
         
            Член 8
            Подгрупи
            
               1.   За да улесни ефективното функциониране на Платформата, ГД „Данъчно облагане и митнически съюз“ може да създаде подгрупа, съставена изключително от представители на публичните органи (данъчни органи на държавите членки), и друга подгрупа, съставена изключително от представители на неправителствените организации (организации, представляващи стопанската сфера, гражданското общество и лицата, работещи в областта на данъчното облагане).
            
            
               2.   ГД „Данъчно облагане и митнически съюз“ може да сформира други подгрупи, които да разглеждат конкретни въпроси въз основа на мандат, определен от нея. Тези подгрупи се разпускат веднага след изпълнението на мандата им. Членовете на подгрупи, които не са членове на Платформата, се избират чрез публична покана за представяне на кандидатури в съответствие с член 5 и хоризонталните правила (19).
            
            
               3.   Всяка подгрупа извършва дейността си при спазване на хоризонталните правила и докладва за работата си на Платформата.
            
         
         
            Член 9
            Поканени експерти
            ГД „Данъчно облагане и митнически съюз“ може да покани експерти със специфични експертни знания и опит по даден въпрос от дневния ред, които да вземат участие в работата на Платформата или подгрупите само по този въпрос.
         
         
            Член 10
            Отношения с Европейския парламент
            По отношение на информацията, която трябва да се предава на Европейския парламент, и на участието на експерти от Европейския парламент в заседания на Платформата се прилага точка 15 и приложения I и II от рамковото споразумение за отношенията между Европейския парламент и Европейската комисия (20).
         
         
            Член 11
            Наблюдатели
            
               1.   На физически лица, организации или публични субекти, различни от органите на държавите членки, може чрез пряка покана да бъде предоставен статут на наблюдател в съответствие с хоризонталните правила.
            
            
               2.   Организациите и публичните субекти, определени за наблюдатели, излъчват свои представители.
            
            
               3.   Председателят може да разреши на наблюдателите и техните представители да участват в разискванията на групата и да предоставят експертни знания. Те обаче не участват във формулирането на препоръки или съвети на Платформата.
            
         
         
            Член 12
            Процедурен правилник
            По предложение на ГД „Данъчно облагане и митнически съюз“ и със съгласието ѝ, както и в съответствие с хоризонталните правила, Платформата приема с обикновено мнозинство на членовете си свой процедурен правилник въз основа на стандартния процедурен правилник за експертните групи.
         
         
            Член 13
            Професионална тайна и работа с класифицирана информация
            Членовете на Платформата и нейните подгрупи и техните представители, както и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане се прилага по отношение на всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (21) и 2015/444 (22) на Комисията. При неспазване на тези задължения Комисията може да предприеме съответни мерки.
         
         
            Член 14
            Прозрачност
            
               1.   Платформата и нейните подгрупи се регистрират в регистъра на експертните групи.
            
            
               2.   Що се отнася до състава на Платформата, в регистъра на експертните групи се публикуват следните данни:
               
                           а)
                        
                        
                           имената на членуващите организации; оповестява се представляваният интерес;
                        
                     
                           б)
                        
                        
                           имената на наблюдателите;
                        
                     
                           в)
                        
                        
                           имената на органите на държавите членки (23).
                        
                     
            
               3.   ГД „Данъчно облагане и митнически съюз“ публикува всички важни документи на Платформата и нейните подгрупи, включително дневния ред, протоколите и мненията на участниците, или в регистъра на експертните групи, или чрез връзка от регистъра към специален уебсайт, където тази информация да може да бъде намерена. Достъпът до този специален уебсайт не трябва да е обвързан с изискване за регистриране на ползвателите или с друг вид ограничение. По-специално, дневният ред и други свързани с работата документи се публикуват своевременно преди заседанието, а протоколите се публикуват своевременно след заседанието.
            
            
               4.   Изключения от публикуването се позволяват само в случаите, при които се счита, че оповестяването на даден документ би засегнало защитата на който и да е обществен или частен интерес, посочен в член 4 от Регламент (ЕО) № 1049/2001 на Европейския парламент и на Съвета (24).
            
         
         
            Член 15
            Защита на личните данни
            Личните данни се обработват в съответствие с Регламент (ЕС) 2018/1725.
         
         
            Член 16
            Разходи за заседанията
            
               1.   Участниците в дейностите на Платформата и на нейните подгрупи не получават възнаграждение за услугите, които предоставят.
            
            
               2.   Пътните и дневните разходи на участниците в дейностите на Платформата и на нейните подгрупи се възстановяват от Комисията в съответствие с действащите в Комисията разпоредби. Комисията възстановява пътните и дневните разходи на членовете от вид „В“ или „Г“ в съответствие с разпоредбите, действащи в Комисията. При никакви обстоятелства не се предвижда възстановяване на разходите на организации, определени за наблюдатели. Пътните и дневните разходи на поканените експерти подлежат на възстановяване.
            
            
               3.   Възстановяването на разходи в съответствие с параграф 2 се извършва в рамките на наличните бюджетни кредити, отпуснати по годишната процедура за разпределение на ресурсите.
            
         
         
            Член 17
            Прилагане
            Настоящото решение се прилага от 17 юни 2019 г. до 16 юни 2024 г.
         
         
            Съставено в Брюксел на 16 декември 2019 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  Решение C(2013) 2236 на Комисията от 23 април 2013 г. за създаване на експертна група на Комисията, която да служи като Платформа по въпросите на доброто управление в областта на данъчното облагане, агресивното данъчно планиране и двойното данъчно облагане.
         
            (5)  COM(2011) 712 final.
         
            (6)  Решение C(2015) 4095 на Комисията от 17 юни 2015 г. за създаване на експертна група, наречена „Платформа по въпросите на доброто управление в областта на данъчното облагане, агресивното данъчно планиране и двойното данъчно облагане“ и за замяна на Решение C(2013) 2236.
         
            (7)  Резолюция на Европейския парламент от 25 март 2015 г. относно годишния доклад в областта на данъчното облагане.
         
            (8)  Заседание на Съвета по икономически и финансови въпроси от 9 декември 2014 г., заседание на Европейския съвет от 18 декември 2014 г.
         
            (9)  Съобщение относно данъчната прозрачност за борба с отклонението от данъчно облагане и избягването на данъци (COM(2015)136 final), в резултат на което бяха направени изменения в Директива 2011/16/ЕС с Директива (ЕС) 2015/2376 на Съвета по отношение на задължителния автоматичен обмен на информация в областта на данъчното облагане(ОВ L 332, 18.12.2015 г., стр. 1) във връзка с трансграничните данъчни становища и предварителните споразумения за ценообразуване, Директива (ЕС) 2016/881 на Съвета по отношение на задължителния автоматичен обмен на информация в областта на данъчното облагане (ОВ L 146, 3.6.2016 г., стр. 8) във връзка с отчетите по държави и Директива (ЕС) 2018/822 на Съвета от 25 май 2018 г. по отношение на задължителния автоматичен обмен на информация в областта на данъчното облагане, свързана с подлежащите на оповестяване трансгранични договорености (ОВ L 139, 5.6.2018 г., стр. 1).
         
            (10)  COM(2015)302 final.
         
            (11)  COM(2016) 24 final.
         
            (12)  https://www.consilium.europa.eu/en/policies/eu-list-of-non-cooperative-jurisdictions/
         
            (13)  https://ec.europa.eu/commission/interim_en#political-guidelines
         
            (14)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (15)  Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертни групи на Комисията („хоризонталните правила“).
         
            (16)  http://ec.europa.eu/transparency/regexpert/
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Това се отнася само за членуващите организации.
         
            (19)  Вж. член 10 и член 14, параграф 2 от хоризонталните правила.
         
            (20)  ОВ L 304, 20.11.2010 г., стр. 47.
         
            (21)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (22)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
         
            (23)  Съгласно хоризонталните правила не е задължително да се публикува наименованието на органите на държавите членки. В регистъра на експертните групи може да се публикуват конкретните администрации на тези държави, към които принадлежат експертите, които обичайно участват в заседанията. Виж член 23, параграф 1, буква б) от хоризонталните правила.
         
            (24)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.